* ເພື່ອສືບຕໍ່ຄົ້ນຄວ້າຮໍ່າຮຽນ ເອົາແບບຢ່າງຄຸນສົມບັດ ສິນທຳປະຕິວັດ, ແບບແຜນການດໍາຊີວິດ ອັນປອດໃສ ຂາວສະອາດ ແລະ ຄວາມເສຍສະຫລະອັນສູງ ສົ່ງຂອງທ່ານ ປະທານສຸພານຸວົງ, ມື້ນີ້ໜັງສືພິມປະເທດລາວ ຂໍສະເໜີຕື່ມຊີ ວິດ ແລະ ການເຄື່ອນໄຫວ ຂອງທ່ານປະທານ ສຸພານຸວົງ ພາຍຫລັງປະເທດຊາດ ໄດ້ຮັບ ການປົດປ່ອຍສົມບູນ ໂດຍສັງເຂບທີ່ສຸດ ອີງຕາມສະພາບ ເງື່ອນໄຂຕົວຈິງ ຂອງການພິມ.
ພາຍຫລັງສະຖາປະນາ ສປປ ລາວ, ປະທານ ສຸພານຸວົງ ໄດ້ສືບຕໍ່ເປັນຄັນທຸງ ຂອງແນວໂຮມມະຫາ ສາມັກຄີແຫ່ງຊາດ (ແນວລາວຮັກຊາດ). ໃນວັນທີ 20 ກຸມພາ 1979 ກອງປະຊຸມໃຫຍ່ ແນວລາວຮັກຊາດ ໄດ້ປ່ຽນຊື່ເປັນແນວລາວ ສ້າງຊາດ, ທ່ານປະທານ ສຸພານຸວົງ ໄດ້ຮັບເລືອກຕັ້ງເປັນ ປະທານຄະນະ ກຳມະການສູນກາງ ແນວລາວສ້າງຊາດ.
ໃນກອງປະຊຸມໃຫຍ່ ຄັ້ງທີ III (1982) ແລະ ກອງປະຊຸມໃຫຍ່ ຄັ້ງ ທີ IV (1986) ຂອງພັກປະຊາຊົນ ປະຕິວັດລາວ ປະທານ ສຸພານຸວົງ ໄດ້ຮັບເລືອກຕັ້ງເຂົ້າ ໃນຄະນະບໍລິຫານງານ ສູນກາງພັກ ແລະ ກົມການເມືອງສູນກາງພັກ.
ນັບແຕ່ປີ 1975-1995, ທ່ານປະທານ ສຸພານຸວົງ ໄດ້ນຳພາປະຊາຊົນ ຜ່ານຜ່າອຸປະສັກຕ່າງໆ ໃນໄລຍະຂ້າມຜ່ານ, ນຳພາປະຊາຊົນ ດຳເນີນພາລະກິດ ປ່ຽນແປງໃໝ່ ແລະ ນຳພາປະຊາຊົນ ສ້າງສາພັດທະນາ ປະເທດຊາດ ໃຫ້ຈະເລີນຮຸ່ງ ເຮືອງເທື່ອລະກ້າວ.
ທຸກໄລຍະຂອງການປະຕິວັດ ປະທານ ສຸພານຸວົງ ໄດ້ສຸມສະຕິປັນຍາ ແລະ ເຫື່ອແຮງຂອງຕົນ ເພື່ອຊີ້ນຳນຳພາຂະ ບວນການ ປະຕິວັດລາວ ຍາດເອົາໄຊ ຊະນະອັນຍິ່ງໃຫຍ່ ມາໃຫ້ແກ່ປະເທດຊາດ. ປະທານ ໄກສອນ ພົມວິຫານ ໄດ້ເວົ້າ ເຖິງປະທານ ສຸພານຸວົງວ່າ: “ຊື່ສຽງ ຮຽງນາມ ຂອງ ສະຫາຍ ໄດ້ພົ້ນເດັ່ນ ຂຶ້ນໃນຖາ ນະທີ່ເປັນນັກຮົບຮັກຊາດ ຮຸ້ນທຳອິດ ທີ່ໄດ້ເອົາຊີວິດຂອງຕົນ ຜູກພັນກັບການປະຕິວັດຕະຫລອດ ມາໂດຍບໍ່ງໍ້ງ່ຽງຕໍ່ຄວາມລຳບາກ, ຄວາມເສຍສະຫລະ ໃດໆກະ ທັງເຖິງບໍ່ຫວາດຫວັ່ນຕໍ່ກັບການຈັບ ກຸມຄຸມຂັງຂອງສັດຕູ, ຍາມໃດກໍ່ຕໍ່ສູ້ ເພື່ອອຸດົມຄະຕິປະຕິວັດອັນສູງສົ່ງ, ເພື່ອຄວາມເປັນເອກະລາດ ແລະ ຄວາມວັດທະນາຖາ ວອນຂອງ ປະເທດຊາດ, ເພື່ອອິດສະຫລະພາບ ແລະ ຄວາມ ຢູ່ດີກິນດີ ຂອງປະຊາຊົນ” ໃນຫລາຍສິບປີ ທີ່ຜ່ານມາທ່ານ ປະທານ ສຸພານຸວົງ “ ໄດ້ເຂົ້າຮ່ວມກັບໝູ່ຄະ ນະນຳພາຂອງພັກເຮົາເລີ່ມຕັ້ງແຕ່ຊຸມປີຕົ້ນຂອງ ການປະຕິວັດ, ເຂົ້າຮ່ວມກໍ່ສ້າງ ຮາກຖານປະຕິວັດ ແລະ ຖານທີ່ໝັ້ນຕໍ່ຕ້ານ ທີ່ກ້າ ແກ່ນຕະຫລອດມາ ໃນສອງສະໄໝ ຕໍ່ຕ້ານອັນຍາວນານ ຂອງປະຊາຊົນເຮົາ.
ພັກເຮົາຍາມໃດກໍ່ຕີລາຄາວ່າ “ປະທານ ສຸພານຸວົງ ເປັນປັນຍາຊົນຜູ້ຍິ່ງໃຫຍ່, ເປັນນັກປະຕິວັດ ທີ່ກ້າແກ່ນ, ເປັນນັກການເມືອງທີ່ໂດດເດັ່ນ, ເປັນນັກການທະຫານ ທີ່ເກັ່ງກ້າ, ທັງເປັນນັກຕ່າງປະເທດ ທີ່ສະຫລຽວສະຫລາດ, ເປັນໜຶ່ງໃນ ບັນດາຜູ້ນຳ ທີ່ດີເດັ່ນຂອງພັກ-ລັດ ແລະ ເຄົາລົບຮັກຂອງ ປະຊາຊົນລາວ ບັນດາເຜົ່າ” ພາລະ ກິດປະຕິວັດ ແລະ ວິລະກຳອັນລ້ຳເລີດ ຂອງເພິ່ນຈະຍືນຍົງ ຢູ່ໃນດວງໃຈຂອງ ປະຊາຊົນລາວ ບັນດາເຜົ່າ, ຕະຫລອດກາລະນານ.
ເນື້ອໃນ: ຂປລ